****

**Р Е Ш Е Н И Е**

Днес, 31.03.2021 г., долуподписаните Атанас Темелков - председател на Държавна агенция „Електронно управление“ (ДАЕУ), Снежана Спасова - председател на Българския институт по метрология (БИМ) и Ивелин Буров - председател на Управителния съвет на Българския институт за стандартизация (БИС) разгледахме Доклад за оценяване на съответствието на доставения тип техническо устройство за машинно гласуване (ТУМГ) с изискванията по чл. 213, ал. 3 от Изборния кодекс и изискванията на Техническата спецификация по обществена поръчка № 04312-2020-0001, изготвен от екипи, назначени с наши заповеди № ДАЕУ-2484/12.02.2021 г., № ДАЕУ-3541/26.02.2021 г. и № ДАЕУ-4254/11.03.2021 г.

На основание чл. 213а, ал. 2 от Изборния кодекс ДАЕУ, съвместно с БИМ и БИС, удостоверяват съответствието на доставения тип ТУМГ с изискванията по чл. 213, ал. 3 от Изборния кодекс и изискванията на техническата спецификация по методика (по-нататък в текста „Методиката“), утвърдена от председателите на трите институции.

В изпълнение на цитираната разпоредба е разработена и на 12.02.2021 г. е утвърдена посочената Методика, съгласно която удостоверяването на съответствието включва процесите по: оценяване на съответствието на доставения тип ТУМГ с изискванията на чл. 213, ал. 3 от Изборния кодекс и на Техническата спецификация; изготвянето на протоколи и доклад за оценяване на съответствието (по-нататък в текста „Доклада“); одобряване на Доклада; постановяване на решение за удостоверяване на съответствието от председателят на ДАЕУ, съвместно с председателя на БИМ и председателя на Управителния съвет на БИС.

В обхвата на удостоверяване на съответствието не се включват организационни дейности, които се извършват от изборната администрация; дейности, свързани с удостоверяване на организацията и технологията на компютърната обработка на резултатите от гласуването, както и такива, свързани с логистиката, която ще се извършва по отношение на устройствата за машинно гласуване.

Удостоверяването на съответствието е по отношение на типа ТУМГ. С оглед на това изискване, от ЦИК са предоставени на ДАЕУ, БИМ и БИС представителни извадки от образци на доставените ТУМГ. Образците имат идентични характеристики и функционалност с тези на останалите устройства, доставени по договора с Изпълнителя, което се доказва с изрична декларация от него.

Удостоверяването на съответствието е към момента на постановяване на настоящото решение. Всяка последваща промяна в ТУМГ, негова съставна част и периферно устройство, както и в консумативите, смарткартите и в софтуера не попада в обхвата на извършеното удостоверяване.

Докладът за оценяване на съответствието се основава на документи, в които са отразени констатациите, резултатите и препоръките от следните проверки, извършени от екипите за оценяване на съответствието съгласно Методиката:

• Проверка на валидността и автентичността на документи за оценяване на съответствието на доставения тип ТУМГ или негова съставна част, издадени от трета независима страна;

• Проверка на изискванията към хардуерната конфигурация на доставения тип ТУМГ;

• Проверка и оценка на съответствието по отношение на функционалността на доставения тип ТУМГ с изискванията от Изборния кодекс и Техническата спецификация към софтуерната реализация;

• Проверка на сигурността на информацията, която се въвежда, обработва, съхранява и извежда от доставения тип ТУМГ.

 От Доклада се установи следното:

1. При проверката и оценката на валидността и автентичността на документи за оценяване на съответствието на доставения тип ТУМГ или негова съставна част, издадени от трета независима страна, са приложени критериите за оценяване, надлежно описани в Процедура 1 по т. 6.1. от Методиката. Детайлно е проверена и оценена валидността, автентичността и приложимостта на документи, издадени от трета независима страна и подробно описани в Доклада. Направена е оценка, че представените документи са валидни и автентични, и могат да бъдат използвани и признати като доказателство за съответствие с изискванията на чл. 213, ал. 3 от Изборния кодекс и изискванията на техническата спецификация по обществена поръчка с рег. № 04312-2020-0001.

Оценката по т. 1 е направена само и единствено под отговорността на екипа от експерти на Българския институт за стандартизация.

2. При проверката на изискванията към хардуерната конфигурация на доставения тип ТУМГ, са приложени критериите за оценяване, надлежно описани в Процедура 2 по т. 6.2. от Методиката. Направена е оценка, че хардуерната конфигурация на доставения тип ТУМГ съответства на изискванията на чл. 213, ал. 3 от Изборния кодекс и изискванията на техническата спецификация по обществена поръчка с рег. № 04312-2020-0001.

Оценката по т. 2 е направена само и единствено под отговорността на екипа от експерти на Българския институт по метрология.

3. При проверката и оценката на съответствието по отношение на функционалност на доставения тип ТУМГ с изискванията от Изборния кодекс и Техническата спецификация към софтуерната реализация, са приложени критериите за оценяване, надлежно описани в Процедура 3 по т. 6.3. от Методиката. Направена е оценка, че функционалността на ТУМГ по осигуряване на електронно машинно гласуване съответства на изисквания на чл. 213, ал. 3 от Изборния кодекс и изискванията на техническата спецификация по обществена поръчка с рег. № 04312-2020-0001.

Оценката по т. 3 е направена само и единствено под отговорността на екипа от експерти на Държавната агенция „Електронно управление“.

4. При проверка на сигурността на информацията, която се въвежда, обработва, съхранява и извежда от доставения тип ТУМГ, са приложени критериите за оценяване, надлежно описани в Процедура 4 по т. 6.4. от Методиката.

Инсталираният в ТУМГ софтуер е оценен по отношение на сигурността на обработка на информацията и че съответства на изисквания на чл. 213, ал. 3 от Изборния кодекс и изискванията на техническата спецификация по обществена поръчка с рег. № 04312-2020-0001. Всички ТУМГ със софтуерна версия: 1.11.3.8394 и системен хеш: 05 35 97 A2 16 3A 8F 72 6D 48 6E 09 35 F8 AA 03 56 AD A8 25 92 D1 10 21 CD 88 11 D1 Е7 F0 9С 2Е са с удостоверено съответствие.

Оценката по т. 4 е направена само и единствено под отговорността на екипа от експерти на Държавната агенция „Електронно управление“.

Въз основа на гореизложеното и на основание чл. 213а, ал. 2 от Изборния кодекс,

**Р Е Ш И Х М Е:**

Удостоверяваме съответствието на доставения тип техническо устройство за машинно гласуване с изискванията по чл. 213, ал. 3 от Изборния кодекс и изискванията на техническата спецификация по обществена поръчка с рег. № 04312-2020-0001.

Решението подлежи на обжалване в 14-дневен срок пред Административен съд - гр. София.

За решението да се уведомят Централната избирателна комисия и „Сиела Норма“ АД.

Решението и доклада за оценяване на съответствието да се публикува на официалната интернет страница на Държавна агенция „Електронно управление“ в 3-дневен срок от постановяването на решението.

Настоящият документ не трябва да се използва от Възложителят, Изпълнителят или Производителят по обществена поръчка № 04312-2020-0001 или друга заинтересована страна, за да бъде искано одобрение на продукта от която и да е правителствена институция, или което и да е правителство за други цели, различни от изборите за Народно Събрание на Република България, които се провеждат на 04.04.2021г.

**Атанас Темелков**

*Председател на Държавна агенция*

*„Електронно управление“*

**Снежана Спасова**

*Председател на Българския институт по метрология*

 **Ивелин Буров**

*Председател на Управителния съвет*

*на Българския институт за стандартизация*